ครม.อนุมัติ มาตรการหักลดหย่อนภาษีสำหรับการบริจาคเงินหรือทรัพย์สินเพื่อช่วยเหลือผู้ประสบภัย และมาตรการสำหรับผู้ได้รับบริจาค รวมถึงมาตรการช่วยเหลือผู้ประสบภัยจาก 7 สถาบันการเงิน
ครม.อนุมัติ มาตรการหักลดหย่อนภาษีสำหรับการบริจาคเงินหรือทรัพย์สินเพื่อช่วยเหลือผู้ประสบภัย และมาตรการสำหรับผู้ได้รับบริจาค รวมถึงมาตรการช่วยเหลือผู้ประสบภัยจาก 7 สถาบันการเงินนายณัฐพร จาตุศรีพิทักษ์ ที่ปรึกษารัฐมนตรีประจำสำนักนายกรัฐมนตรี เปิดเผยผลการประชุมคณะรัฐมนตรี หรือ ครม.ว่า ที่ประชุมได้อนุมัติ 2 มาตรการทางด้านภาษี ได้แก่มาตรการหักลดหย่อนภาษีสำหรับการบริจาคเงินหรือทรัพย์สินเพื่อช่วยเหลือผู้ประสบภัย และมาตรการยกเว้นภาษีเงินได้สำหรับเงินหรือทรัพย์สินที่ได้รับบริจาค โดยบุคคลธรรมดาจะสามารถนำเงินที่บริจาคไปหักลดหย่อนในการคำนวณภาษีได้เท่าจำนวนที่บริจาคแต่ไม่เกินร้อยละ 10 ของเงินได้สุทธิ เช่นเดียวกับบริษัทหรือห้างหุ้นส่วนนิติบุคคลสามารถนำไปหักลเหย่อนในการคำนวณภาษีเท่าจำนวนที่บริจาคแต่ไม่เกินร้อยละ 2 ของกำไรสุทธิ และต้องบริจาคผ่านหน่วยงานส่วนราชการ องค์การหรือสถานสาธารณกุศล ส่วนผู้ประสบอุทกภัยที่ได้รับบริจาคเงินชดเชยจากรัฐบาลหรือทรัพย์สิน จะไม่นำมาคำนวณเป็นเงินได้ และจะต้องไม่เกินกว่าความเสียหายที่ได้รับ ขณะเดียวกันบุคคลธรรมดายังได้รับยกเว้นภาษีเงินได้สำหรับเงินได้เท่าที่จ่ายเป็นค่าซ่อมแซมอสังหาริมทรัพย์ หรือค่าวัสดุอุปกรณ์ในการซ่อมแซมอาคาร หรือห้องชุดไม่เกิน 100,000 บาทและค่าซ่อมแซมรถไม่เกิน 30,000 บาท โดยจะต้องมีการใช้จ่ายระหว่างวันที่ 3 มกราคม 2562 ถึงวันที่ 31 มีนาคม 2562ขณะที่อีกมาตรการที่ ครม. อนุมัติ คือ มาตรการทางด้านการเงินของสถาบันการเงินเฉพาะกิจ 7 แห่ง รวม 19 มาตรการ ประกอบด้วยการพักชำระหนี้ตั้งแต่ 3 ถึง 6 เดือน และการให้สินเชื่อเป็นเพื่อเป็นค่าใช้จ่ายฉุกเฉิน หรือการซ่อมแซม แล้วแต่ อาทิ ธนาคารออมสินให้พักชำระหนี้เงินต้นและดอกเบี้ยเป็นเวลา 3 เดือน  ธนาคารเพื่อการเกษตรและสหกรณ์การเกษตร ได้ขยายระยะเวลาการชำระหนี้ตามความหนักเบาของผู้ประสบภัยและให้สินเชื่อเป็นค่าใช้จ่ายฉุกเฉินและฟื้นฟูการประกอบอาชีพ  ธนาคารอาคารสงเคราะห์ ลดอัตราดอกเบี้ยร้อยละ 0 ต่อปี เป็นเวลา 4 เดือน สำหรับลูกหนี้ที่หลักประกันเสียหาย และให้สินเชื่อเพื่อซ่อมแซมหรือทดแทนอาคารเดิมวงเงินกู้ไม่เกิน 1 ล้านบาทต่อราย อัตราดอกเบี้ยร้อยละ 3 ต่อปี เป็นเวลา 3 ปี เป็นต้น  ทั้งนี้ เบื้องต้นรัฐประเมินว่า จะสูญเสียรายได้จากมาตรการภาษีด้านอสังหาริมทรัพย์ 60 ล้านบาท และด้านรถ 820 ล้านบาท แต่ก็เพื่อเป็นประโยชน์บรรเทาภาระให้กับประชาชน